উপজেলার বৈরাগির ভিটা এলাকার নরেন ওরফে অভয় কুমারের স্ত্রী কুসুম বালা ভাদাই ইউনিয়নের ভাদাই গ্রামের দুঃস্থ নারীদের এনজিওতে নিয়োগের প্রলোভন দেখিয়ে তাদের ১৪ জনের কাছ থেকে এক হাজার ৬শ ২০ টাকা করে নেন। ৩ বছর পর এর বিপরীতে প্রায় ৬৫ হাজার টাকা পাওয়া যাবে বলে প্রলোভন দেখানো হয় ঐ দুঃস্থ নারীদের। এছাড়া কুসুম বালা জমি বন্ধকের কথা বলে একই এলাকার ওমর ফারুকের কাছ থেকে ৩০ হাজার, নাজিনার কাছ থেকে ২০ হাজার ও মাজেদা নামের এক মহিলার কাছ থেকে প্রায় ২৬ হাজার টাকা নেন। এভাবে ১৭ জনের কাছ থেকে প্রায় এক লাখ টাকা হাতিয়ে নেন কুসুম  বালা। শুক্রবার বিকালে কুসুম বালা ফাতেমা ফিলিং স্টেশন সংলগ্ন এলাকায় এলে এলাকাবাসী তাকে আটক করে ইউপি সদস্য ও সাংবাদিকদের খবর দেন। পরে কুসুম বালার গ্রামের ইউপি সদস্য হোসেন আলী ঘটনাস্থলে এসে শত শত লোকের উপস্থিতিতে তাকে প্রশ্ন করতেই তিনি এ টাকা নেয়ার কথা অকপটে স্বীকার করেন। তিনি জানান, দুঃস্থদের কাছ থেকে নেয়া টাকা লালমনিরহাট শহরের চন্দ্রন স্বর্ণকার নামের এক ব্যবসায়ীকে অতি মুনাফায় দিয়েছেন। আগামী এক মাসের মধ্যে সমুদয় টাকা ইউপি সদস্য হোসেন আলীর মাধ্যমে ফেরত দেবে বলে অঙ্গীকার করে কুসুম বালা। রাতে হোসেন আলীর জিম্মায়  কুসুম বালাকে ছেড়ে দেয় এলাকাবাসী।